**Prijedlog**

**ZAKON O**

**AKADEMSKOM INTEGRITETU**

**I OSNOVNE ODREDBE**

**Predmet zakona**

**Član 1**

Ovim zakonom uređuju se načela akademskog integriteta nastavnika, saradnika i studenata, tijela nadležna za unapređenje akademskog integriteta, oblici kršenja akademskog integriteta, postupak zaštite akademskog integriteta u cilju očuvanja i unapređenja dostojanstva i ugleda visokog obrazovanja.

 Ovaj zakon primjenjuje se i na lica sa stečenim visokim obrazovanjem i akademskim zvanjem, koja nijesu zaposlena na ustanovama visokog obrazovanja.

**Značenje izraza**

**Član 2**

Izrazi upotrijebljeni u ovom zakonu imaju sljedeća značenja:

1. **akademski integritet** je akademsko ponašanje koje obezbjeđuje očuvanje akademske čestitosti, dostojanstva profesije, kvaliteta rada i proizvoda rada, duha ravnopravne saradnje sa svim učesnicima akademskog procesa, usmjerenosti na istinu kao temeljnu vrijednost i poštovanje zakonskih propisa kao osnove odgovornosti članova akademske zajednice odnosno svako ponašanje koje nije u suprotnosti sa načelima iz oblasti obrazovanja;
2. **autoplagijarizam** je prepisivanje sopstvenog teksta u djelovima ili u cjelosti bez navođenja originalnog izvora i predstavljanja istog kao potpuno novog djela;
3. **direktni plagijarizam** je prepisivanje dijela teksta ili cjelokupnog teksta drugog autora, bez navodnika i citata u procentu koji je ovim zakonom predviđen kao onaj zbog koga se pokreće postupak provjere pred Sudom časti;
4. **mozaik plagijarizam** je kombinovanje tuđih ideja ili djelova teksta sa svojim, bez znaka navoda i navođenja izvora u procentu koji je ovim zakonom predviđen kao onaj zbog koga se pokreće postupak pred Sudom časti;
5. **studentske prevare** predstavljaju nehatno ili namjerno kršenje akademskih pravila studiranja i akademskog integriteta, odnosno ponašanja suprotna načelima iz oblasti visokog obrazovanja;
6. **poklonjeno autorstvo (Ghostwriter)** je ponašanje koje podrazumijeva kupovinu radova (seminarskih, master, doktorskih i naučnih radova i drugih djela literature), pisanje radova u ime drugog i za njegov račun u cjelosti ili samo u dijelu;
7. **parafraziranje bez reference** je preuzimanje ukupnog smisla ili pojedinih ideja tuđeg teksta bez navođenja izvora;
8. **citiranje izvan konteksta** se odnosi na slučajeve u kojima osoba prepisuje ili parafrazira tekst, a ne citira precizno ili ne navodi u potpunosti izvor koji je koristila;
9. **izjava o izvornosti** je pisana izjava koju potpisuju, pod krivičnom i materijalnom odgovornošču svi naučni radnici, odnosno nastavnici i saradnici prilikom publikovanja svojih naučnih radova, svi master i doktorski studenti prilikom predaje rada za odbranu kojom potvrđuju da je riječ o njihovom originalnom djelu.

**Načela integriteta**

**Član 3**

Akademski integritet zasniva se na načelima: čestitosti, istine, objektivnosti, otvorenosti, slobode u nastavi i istraživanju, odgovornosti prema univerzitetskoj zajednici, društvu i okruženju, poštovanja ličnosti i tuđeg rada i djela.

**Načelo čestitosti**

**Član 4**

Akademska čestitost zasniva se na samostalnosti u naučnom, obrazovnom i stručnom radu, kao i poštovanju tuđih autorskih prava.

**Načelo objektivnosti**

**Član 5**

Svi članovi akademske zajednice treba da budu pravedni i ne smiju dopustiti da predrasude i pristrasnost bilo koje vrste utiču na njihovu objektivnost u akademskim, istraživačkim, administrativnim, poslovnim i upravljačkim djelatnostima.

**Načelo otvorenosti**

**Član 6**

Članovi univerzitetske zajednice treba da rezultate istraživanja učine dostupnim javnosti i da ih dalje distriburaju naučnim i akademskim mrežama kroz uspostavljene kanale saradnje.

**Načelo slobode u nastavi i istraživanju**

**Član 7**

Ustanove visokog obrazovanja treba da zaštite sve članove akademske zajednice od svakog pokušaja ograničavanja ili uskraćivanja slobode.

Ustanove treba da daju podršku i podstiču slobodu mišljenja i izražavanja kao temeljnu vrijednost u svim segmentima života i rada.

**Načelo odgovornosti prema univerzitetskoj zajednici i društvu**

**Član 8**

Odgovornost ustanova visokog obrazovanja se ogleda u radu čiji je primarni cilj napredovanja društva u naučnom i kulturnom pogledu uz maksimalno poštovanje normi kvaliteta i promovisanja ekselentnosti i otvorenosti za kritičko sagledavanje njihove sveukupne djelatnosti od strane društvene zajednice.

**Etički kodeks**

**Član 9**

Etički kodeks čine moralna i profesionalna načela kojih se pridržavaju akademsko osoblje i studenti, u cilju poštovanja dostojanstva i ugleda ustanova kao i postupak i sankcije u slučaju povrede tih načela.

 Etički kodeks propisuje ustanova visokog obrazovanja.

**Etički komitet**

**Član 10**

 Poslove na očuvanju, unapređenju, jačanju, zaštiti i promociji akademskog integriteta i prevenciji od plagijarizma obavlja Etički komitet.

 Etički komitet imenuje i razrješava Vlada Crne Gore (u daljem tekstu: Vlada) na period od četiri godine na osnovu javnog poziva.

 Etički komitet ima sedam članova iz reda istaknutih eksperata iz različitih naučnih oblasti.

Bliži sastav, način i postupak izbora članova Etičkog komiteta propisuju Vlada.

 Način rada i odlučivanja utvrđuje se Poslovnikom o radu Etičkog komiteta.

**Nadležnost Etičkog komiteta**

**Član 11**

 Etički komitet:

1. donosi etičku povelju;
2. prati primjenu etičke povelje;
3. daje mišljenje o propisima i inicijativama koja se tiču etike;
4. promoviše načela akademskog integriteta;
5. podnosi godišnji izvještaj Vladi;
6. obavlja i druge poslove u skladu sa ovim zakonom.

**Sud časti**

**Član 12**

Postupak utvrđivanja kršenja načela akademskog integriteta propisanih ovim zakonom i Etičkim kodeksom obavlja Sud časti.

Sud časti osniva ustanova visokog obrazovanja.

 Sud časti je nezavisan i sudi na osnovu Etičkog kodeksa.

 Sastav, mandat, nadležnost, način rada i odlučivanja Suda časti bliže se propisuje aktom ustanove.

**II KRŠENJE AKADEMSKOG INTEGRITETA**

**Plagijarizam**

**Član 13**

Plagijarizam je namjerno ili nenamjerno preuzimanje materijala bez označavanja da se radi o tuđem autorskom djelu ili dijelu tog autorskog djela, tuđih bitnih naučnih saznanja ili njihovih djelova, hipoteza, teorija, naučnih postupaka, podataka do kojih se došlo naučnim istraživanjem, ili sprovođenje druge slične radnje prikazujući ih kao autentično svoje djelo, a koje se odnose kako na „sadržaj (ideju djela) tako i na formu (izraz) autorskog djela s ciljem pribavljanja lične koristi.

Svako preuzimanje tuđih ideja bez referenci na originalan izvor je kažnjivo shodno ovom zakonu, Krivičnom zakoniku Crne Gore, Zakonu o visokom obrazovanju i statutu ustanove.

**Vrste plagijarizma**

**Član 14**

Vrste plagijarizma su nenamjerni i namjerni plagijarizam.

Nenamjerni plagijarizam (plagijarizam manjeg stepena) je kopiranje tuđeg teksta ili ideja bez navođenja izvora usljed neiskustva ili nepoznavanja osnovnih principa citiranja u akademskom radu.

Namjerni plagijarizam (plagijarizam većeg stepena) je svjesno, namjerno kršenje principa akademskog integriteta prisvajanjem tuđeg teksta ili ideja kao svojih.

**Alternativa za član 14.**

Briše se.

**Studentske prevare**

**Član 15**

Prepisivanje, dogovaranje tokom ispita, korišćenje literature na ispitima na kojima ono nije predviđeno, kao i drugi načini varanja na ispitima, smatraju se kršenjem načela akademske etike.

Oblici kršenja akademskog integriteta od strane studenata, procedure utrvđivanja kršenja i sankcije propisuje ustanova svojim aktom.

**Alternativa za član 15:**

Zabranjeno je svako prepisivanje, korišćenje nedozvoljenih sredstava i bilo koji oblici prevare kojima se ostvaruju uspješni rezultati na ispitima.

Postojanje radnje iz stava 1 ovog člana utvrđuje komisija ustanove visokog obrazovanja na osnovu Zakona o visokom obrazovanju i statuta ustanove i shodno istim izriče sankciju.

**Procedura**

**Član 16**

Postupak utvrđivanja kršenja akademskog integriteta pokreće se prijedlogom pred Sudom časti.

Prijedlog iz stava 1 ovog člana može podnijeti svako pravno ili fizičko lice.

Prijedlog za utvrđivanje kršenja akademskog integriteta se podnosi Sudu časti ustanove na kojoj je odbranjen rad, odnosno stečena kvalifikacija.

Bliži postupak procedure, kao i kriterijumi utvrđuju se posebnim aktom ustanove visokog obrazovanja.

**Alternativa:**

Poslije stava 3 dodaju se dva nova stava koja glase:

Dozvoljena granica indeksa preklapanja dva teksta je do 15%.

U dozvoljenu granicu preklapanja iz stava 4 ovog člana ne računa se citiranost tuđeg teksta, odnosno rada.

**Rok za rješavanje**

**Član 17**

Ako Sud časti ne završi postupak u roku od šest mjeseci od dana podnošenja prijedloga za kršenje akademskog integriteta, inicijativa se može podnijeti Etičkom komitetu.

 Etički komitet je dužan da postupak po inicijativi iz stava 1 ovog člana završi u roku od šest mjeseci.

**Prijedlog za utvrđivanje kršenja akademskog integriteta**

**Član 18**

Izuzetno od člana 17 ovog zakona prijedlog za utvrđivanje kršenja akademskog integriteta za građane Crne Gore za rad koji je objavljen, odnosno kvalifikaciju stečenu van Crne Gore se podnosi Etičkom komitetu.

Etički komitet formira komisiju od tri člana iz odgovarajuće naučne oblasti za utvrđivanje kršenja akademskog integriteta.

Bliži postupak i kriterijume za utvrđivanje kršenja akademskog integriteta Etički komitet utvrđuje posebnim aktom.

**Izjava o izvrsnosti**

**Član 19**

Prilikom izbora u akademsko zvanje na ustanovi visokog obrazovanja, kandidat treba da potpiše izjavu o izvornosti.

Master rad i doktorska teza podliježu obaveznoj provjeri autentičnosti od strane ustanove visokog obrazovanja.

 Bliža procedura provjere autentičnosti master rada i doktorske teze utvrđuje se aktom ustanove.

**Mjere za kršenje akademskog integriteta**

**Član 20**

Za nenamjerni plagijarizam izriče se opomena.

Za ostale slučajeve plagijarizma izriču se druge mjere u skladu sa Zakonom o visokom obrazovanju i Krivičnim zakonikom Crne Gore.

Kandidat je odgovoran za plagiranje.

Mentor je odgovoran za plagiranje kandidata u skladu sa pravilima ustanove.

**III PRELAZNE I ZAVRŠNE ODREDBE**

**Radovi stečeni prije stupanja na snagu zakona**

**Član 21**

 Diplomski, master, doktorski i naučni radovi koji su odobreni, objavljeni ili na drugi način publikovani do dana stupanja na snagu ovog zakona podliježu postupku procedure provjere kršenja akademskog integriteta, u skladu sa ovim zakonom.

**Radovi stečeni nakon stupanja na snagu zakona**

**Član 22**

Diplomski, master, doktorski i naučni radovi koji su, nakon stupanja na snagu ovog zakona odobravaju, objavljuju ili na drugi način publikuju moraju proći postupak procedure provjere kršenja akademskog integriteta, u skladu sa ovim zakonom.

**Stupanje na snagu**

**Član 23**

 Ovaj zakon stupa na snagu osmog dana od dana objavljivanja u „Službenom listu Crne Gore“.